Plaasaanval Smithfield: Plaasaanvaller wat bejaarde boer en vrou met ysterstaaf aanrand kom sy moses tee, skiet homself dood met geroofde vuurwapen ná jaagtog | SAUK.co.za - Nuus.info
Die polisie ondersoek die moontlikheid dat een van twee plaasaanvallers wat 'n bejaarde egpaar in die Vrystaat erg aangerand het, homself met die boer se geroofde vuurwapen doodgeskiet het.
'n Waarskuwing is uitgereik dat die tweede verdagte wat op Oujaarsaand op die plaas Skaapkraal, Smithfield, toegeslaan het, steeds soek is. Hy is met 'n haelgeweer en 'n Mauser-jaggeweer gewapen en is gevaarlik.
Dennis en Jeanetta du Plessis is laatmiddag op Oujaarsdag in hul huis deur twee jong mans aangeval en vermoedelik herhaaldelik met 'n ysterstaaf aangerand en gedwing om 'n kluis oop te sluit.
Die egpaar, onderskeidelik 70 en 65, word vir veelvuldige beserings in die hoësorgeenheid van die Mediclinic Bloemfontein behandel, waar hul toestand vanoggend stabiel was.
Konst. Peter Kareli, woordvoerder van die polisie in die Vrystaat, het bevestig dat dit 'n plaasaanval was.
Die polisie het die oproep Maandag kort ná 17:00 gekry. Die twee verdagtes het met vier gesteelde vuurwapens in twee verskillende rigtings gevlug.
"Die een verdagte het oor 'n heining gespring en 'n sak laat val. In die sak was 'n 7.65 mm-pistool. Die verdagte het na 'n vleiland gevlug waar hy in die modder en riete weggekruip het."
"Die polisie het met behulp van die boere die gebied omsingel toe hulle 'n skoot gehoor het. Toe die polisie by die verdagte kom, was hy reeds dood aan 'n koeëlwond met 'n .38 Special-rewolwer net langs hom."
Kareli sê deel van die ondersoek sal wees om uit te vind of die verdagte homself geskiet het met die vuurwapen wat uit die plaashuis gesteel is. Vier vuurwapens en ammunisie is gesteel.
Volgens hom het niemand die oorlede verdagte geken nie.
Die polisie en die boere, waaronder die veiligheidsgemeenskap van Vrystaat Landbou, het deur die nag gewerk om forensiese bewyse in te samel en was teen middagete nog op die plaas.
Dennis du Plessis jr. van Bloemfontein het uit die hospitaal gesê sy broer, Johan, wat sowat 26 km van hul ouers boer, het eerste gereageer toe die paniekknoppie op Skaapkraal gedruk is.
"Hulle was alleen op die plaas en het in die huis gesit toe die twee jong mans hulle oorval het. Hulle was nie gewapen nie, maar het my ouers met 'n ysterpyp of 'n ding aangerand.
"Vir nou is die belangrikste dat my ma-hulle orraait is. Hulle is geslaan, ons sal later by hulle hoor wat presies gebeur het. Hulle is nog onder verdowing en baie deurmekaar. Net hulle kan sê wat gebeur het."
Sy broer en baie boere het dadelik gereageer toe hulle die paniekknoppie druk. Die aanvallers het op die vlug geslaan met die vier gesteelde vuurwapens.
Terwyl die gebied afgesper is, is die Du Plessis-egpaar na die Smithfield-hospitaal geneem, waar hulle gestabiliseer is.
Hulle is later die aand na Bloemfontein geneem, waar hulle met die aanvang van die Nuwejaar opgeneem is.
Mia Alberts, woordvoerder van die hospitaal, sê die egpaar is in die hoësorgeenheid opgeneem. Hul toestand is stabiel.
* Die polisie vra boere by Smithfield, Rouxville, Wepener en Dewetsdorp om op die uitkyk te wees vir 'n man met 'n sak waarin twee vuurwapens, 'n 12-boor-haelgeweer en 'n Mauser-jaggeweer is.
Die twee verdagte plaasaanvallers is vermoedelik van Lesotho. Die een wat glo homself doodgeskiet het, het ook moeti aan hom gehad wat hy vermoedelik in die aanval gebruik het om hom te beskerm, het die polisie gesê.
« Zuma se sang loopbaan – gewese president van die piesang republiek wil nou 'n sang album uitbring met "struggle" liedere
Waar jy kom in SA vier korrupsie hoogty! -Korrupsie steek ook nou sy kop uit by Internasionale lughawe OR Tambo na sekuriteitsbeampte omkoopgeld ontvang van buitelandse reisiger »